open-index/open-wikipedia-markdown huggingface dataset:
Esekvibo salos-Vakarų Demerara

**Esekvibo salos-Vakarų Demerara** () – vienas iš 10-ies Gajanos regionų. Yra šalies šiaurėje, Esekvibo upės deltoje, ribojasi su Atlanto vandenynu. Vakarinė dalis įeina į Guajana Esekiba regioną, į kurį pretenduoja Venesuela. Administracinis centras – Vred en Hopas.

Regionas sudarytas 1980 m. iš Esekvibo Kranto apygardos. Dabar regionas vadinamas pagal pagrindines upes – Esekvibą ir Demerarą. Apima visą grupę Esekvibo deltos salų (Leguano, Hogo, Guakenamo ir kt.).

Svarbiausios gyvenvietės: Parika, Vred en Hopas, Šon Ordas ir Uitvlugtas.

## Kaimyninės tarybos
* III-1 Esekvibo salos
* III-2 Bonasika/Burasirė
* III-3 Žemutinė Vakarų Demerara

## Šaltiniai
Penula

**Penula** () – storas berankovis vilnonis romėnų apsiaustas, panašus į pončą, – didelis audeklo gabalas su skyle galvai, laisvai kabantis klostėmis. Būdavo ir odinių penulų ()

Pradžioje penulas vilkėdavo tik žemo statuso žmonės – vergai, kareiviai ir kt. III a. penulos pasidarė madingos, jas ėmė dėvėti kaip kelionėje ar jodinėjant patogų drabužį, saugantį nuo lietaus ir šalčio. Kelionėse penulas vilkėdavo ir moterys.

Aleksandras Severas buvo uždraudęs mieste moterims vilkėti penulą.

Vienu metu penula užėmė togos vietą, penula pasidarė dažnu miesto drabužiu. Šaltiniuose minima, kad oficialiai pasisakantys oratoriai vilkėdavo penulas.

382 m. išlaidų įstatymas nurodė, kad penula yra tinkamas kasdienis senatorių drabužis (vietoj karinės chlamidos), o toga paliekama ypatingoms valstybinėms progoms.

Atrodo, kad nuo orų apsisaugoti skirtos penulos galėjo turėti prisiūtą gobtuvą.

Iš penulos atsiradęs bažnytinis arnotas.

## Šaltiniai

## Nuorodos
* Paenula  In: Smith W. (1870) Dictionary of Greek and Roman Antiquities
Pedonomas

**Pedonomas** (, ) – senovės Spartos magistratas, kurio funkcija buvo bendra berniukų mokymo priežiūra. Ši pareigybė buvo labai garbinga, pareigūnus į ją rinkdavo iš garbingiausių miesto piliečių.

Pedonomas privalėjo tikrinti berniukus ir griežtai bausti apsileidusius ir tingius. Pagal Likurgo įstatymus pedonomui buvo paskirti mastigoforai, kurie vykdydavo paskirtas bausmes. Nepaklusnius siųsdavo eforų teismui.
Mastigoforas

**Mastigoforas** (, ); taip pat ***mastigonomas***; , ) – žemesnysis policijos valdininkas senovės Graikijos valstybėse, vykdęs kūno bausmes, paskirtas aukštesniųjų magistratų.

Pvz., Spartoje Likurgas buvo priskyręs mastigoforus pedonomams, kurie prižiūrėdavo berniukų auklėjimą. Teatruose mastigoforai prižiūrėdavo tvarką, tam jie būdavo įsikūrę orkestre, prie Dioniso altoriaus. Tvarką jie prižiūrėdavo ir olimpinėse žaidynėse.
Glenn Anderson

**Glenas Andersonas** (; g. 1960 m. spalio 2 d.) – karjerą pabaigęs profesionalus Kanados ledo ritulio žaidėjas, olimpietis, žaidęs dešiniajame krašte. Andersonas žaidė Nacionalinės ledo ritulio lygos Edmontono „Oilers“, Toronto „Maple Leafs“, Niujorko „Rangers“, Sent Luiso „Blues“ komandose. 2008 m. lapkričio 10 d. Andersonas buvo įrašytas į Ledo ritulio šlovės salę.

## Šaltiniai
Rytų Latvijos žemuma

**Rytų Latvijos žemuma** () – lyguma Latvijoje rytuose, tarp Centrinės Vidžemės ir Latgalos aukštumų. Rytų Latvijos žemumos dalys: Šiaurės Latgalos ir Aknystos pakilumos, Lubano lyguma, Dauguvos vidurupio žemuma. Didžiausios upės – Dauguva ir Aiviekstė. Yra daug pelkių.

## Šaltiniai
Romos kareivio apranga

**Romos kareivio apranga** – senovės Romos kariuomenėje buvo nurodyta, kas sudaro kareivio aprangą. Kareivių aprangos sudėtis priklausė nuo kariuomenės rūšies, laikotarpio ir provincijos, kurioje jie tarnavo.

Karšto klimato kraštuose aprangoje vyravo lininiai audiniai, šalto klimato – vilnoniai. Šaltame klimate naudojo ir drabužius, kurie kitur buvo nenaudojami, pvz., vilnones kelnes ().
Pagrindiniai drabužiai, įskaitant tuniką ir apsiaustą, būdavo raudoni, dažyti dažine raude (*Rubia tinctorum*), arba nedažyti.

## Romos eilinio legionieriaus ([[militai|milito]]) aprangos sąrašas
Sąraše išvardinti pagrindiniai milito aprangos elementai. Kai kurie jų skirti tik šaltiems, kiti – tik karštiems kraštams.

* šlauniaraištis – iš vieno audeklo gabalo, lininis ar vilnonis.
* kojinės () – udonai buvo reikalingi ilguose legionierių žygiuose. Naudojo tiek paprastas kojines, tiek kojines be kulno ar pirštų.
* vyturai – vyturais apsukdavo kulkšnis ir blauzdas.
* kelnės () – vilnonės kelnės buvo populiarios šaltosiose Romos imperijos provincijose. Jas surišdavo virvute, ilgis buvo įvairus – vienos siekdavo kelius, kitos – kulkšnis.
* karinė tunika () – platus, marškinius primenantis apatinis drabužis iš ilgo stačiakampio audeklo (vilnonio ar lininio, priklausomai nuo klimato) gabalo. Pradžioje būdavo berankovė ir balta. Vėliau tunikos įgijo rankoves. Tunikas susijuosdavo taip, kad tunikos ilgis atitiktų vilkinčiojo rangą.
* karinis diržas cingulumas () – ant diržo kabodavo durklas pugijas ir pterugai.
* pterugai (odinis diržinis sijonas; , kitaip dar *pteryges*) – dekoratyvinis sijonas iš daug odinių juostų, dažnai su metalinėmis kniedėmis.
* šarvai lorika:
** segmentinė kirasa lorika segmentata ()
** šalmas galėja ()
** antrankiai manikos ()
* apsiaustas sagumas ) – vilnonis apsiaustas, atviras priekyje, sagtimi susegtas ties pečiais.
* apsiaustas su gobtuvu penula ) – pončo tipo apsiaustas su skyle galvai.
* šalikas fokalė () – apsuktas apie kaklą saugojo jį nuo šarvų trynimo. Vilnonę fokalę būdavo galima apsupti apie kūną, kad būtų šilčiau.
* kariniai sandalai kaligos () – iš tvirtos odos, su metaliniai pakaustais.


Vaizdas:Roman cingulum 1.jpg|Cingulumas su pterugais
Vaizdas:Weisenau type helmets, Carnuntum.jpg|Šalmas
Vaizdas:Lorica segmentata from back.jpg|Lorica segmentata
Vaizdas:Roman focale.jpg|Fokalė
Vaizdas:Caligae with nails.jpg|Kaligos


## Nuorodos
* Roman Soldiers Clothing 
* Roman Military Equipment (rekonstrukcija}
*
Léo Delibes

**Leo Delibas** (, 1836 m. vasario 21 d. Sen Žermen du Valyje, Sarto departamentas – 1891 m. sausio 16 d. Paryžius) – prancūzų kompozitorius, Prancūzijos instituto narys.

## Biografija
1848–1853 m. studijavo kompoziciją Paryžiaus konservatorijos A. Adamo klasėje. 1862–1871 m. vargonininkavo bažnyčiose. 1865–1872 m. Grand Opéra teatro chormeisteris Paryžiuje. Nuo 1881 m. dėstė Paryžiaus konservatorijoje, profesorius. 1884 m. Prancūzijos instituto narys.

## Kūryba
Sukūrė 6 operas, 3 baletus, 14 operečių, kantatą „Alžyras“ (Alger 1876 m.), mišių, kūrinių fortepijonui, chorui, romansų, solo dainų. Tęsė prancūzų lyrinės operos (Šarlis Guno, Žoržas Bizė) tradicijas. Jo baletų muzika vientisa, melodinga, šokiai dramatiški.

;Operos:
* Taip tarė karalius (*Le Roi l‘a dit*), 1873 m.
* Žanas de Nivelis (*Jean de Nivelle*), past. 1880 m., tęsė G. Meyerbeero didžiosios operos tradicijas
* Lakmė, past. 1883 m., Lietuvoje 1934 m.
;Baletai:
* Upelis (*La Source*), 1866 m. su L. Minkum
* Kopelija, arba Mergaitė emalio akimis (*Coppélia ou La fille aux yeaux d‘émail*), past. 1870 m., Lietuvoje 1925 m.
* Silvija, arba Dianos nimfa (*Sylvia ou La Nymphe de Diane*) 1876 m., Lietuvoje past. 1928 m.)

## Literatūra
* A. Coquis Léo Delibes Paris 1958 m.

## Šaltiniai
Markas Bernesas

**Markas Bernesas** (, tikroji pavardė – Neimanas, 1911 m. spalio 8 d. Černigovo gubernijoje – 1969 m. rugpjūčio 16 d. Maskvoje) – tarybinis aktorius ir dainų atlikėjas, Rusijos TSFR liaudies artistas (1965). Vienas žymiausių tarybinės estrados artistų.

## Biografija
Nuo 1935 m. vaidino kine. Išgarsėjo karo metų filmuose, kuriuose ir dainuodavo. Pirmasis M. Berneso koncertas įvyko 1943 m. gruodžio mėn. Jo dainos, ypač karo tematika, formavo kelių TSRS kartų muzikinį skonį. Neturėdamas ypatingų vokalinių duomenų klausytojus patraukdavo nuoširdumu ir tiksliu dainų teksto perdavimu.

M. Berneso repertuare buvo 79 dainos, iš jų virš 40-ties sukurta jam užsakius ar tiesiogiai dalyvaujant kūrimo procese. Klasika tapusios M. Berneso atliktos dainos „Tamsi naktis“ («Тёмная ночь»), „Priešai sudegino gimtąją trobą“ («Враги сожгли родную хату»), „Jeigu viso pasaulio vyrukai…“  («Если бы парни всей земли»), „Aš myliu tave, gyvenime“ («Я люблю тебя, жизнь»), „Kur prasideda Tėvynė“ («С чего начинается Родина»), „Ar nori rusai karo“ («Хотят ли русские войны»), „Gervės“ («Журавли») ir daugelis kitų.

## Nuorodos
* Ištrauka iš kino filmo „Du kariai“
* M. Berneso atliekama daina „Gervės“
Pterugai

**Pterugai** (, kitaip dar *pteryges*) – dekoratyvinis odinis sijonas iš dirželių, kokius vilkėdavo senovės Graikijos ir Romos kareiviai. Dirželiai dažnai būdavo gausiai nusegioti metalinėmis kniedėmis. Neretai dirželiai būdavo tokio pavidalo, kad primindavo plunksnas. Iš to atsirado ir pterugų pavadinimas.

Manoma, kad pterugus sugalvojo senovės Graikijos kariai, kurie savo linotoraksų apatinę dalį vertikaliai supjaustydavo į juostas, kad netrukdytų judėti kojoms.

Romos pterugai kaip šarvų dalis buvo menkaverčiai. Jie buvo daugiau dekoratyviniai, negu apsauginiai. Romos kareiviai prie pterugų dirželių prisegdavo metalinius žetonus, rodžiusius kampanijas, kuriose jie kariavo.

Pterugus nešiodavo opcionai, centurionai, karo tribūnai, konsulai ir net imperatoriai,

Kitas pterugų variantas buvo panašūs dirželiai, primenantys epoletus ir dėvimi ant pečių.


Vaizdas:Roman cingulum 1.jpg|Primityvūs dirželių pavidalo pterugai


## Nuorodos
* The Pteruges (Pteryges)
JAV vyrų ledo ritulio rinktinė

**JAV vyrų ledo ritulio rinktinė** – komanda, atstovaujanti JAV tarptautinėse ledo ritulio varžybose. 

2020 m. ji buvo 6 vietoje Tarptautinės ledo ritulio federacijos reitinge.

## Žiemos olimpinių žaidynių pasiekimai

* 1920 m. 2 vieta
* 1924 m. 2 vieta
* 1928 m. Nedalyvavo
* 1932 m. 2 vieta
* 1936 m. 3 vieta
* 1948 m. 4 vieta
* 1952 m. 2 vieta
* 1956 m. 2 vieta
* 1960 m. 1 vieta
* 1964 m. 5 vieta
* 1968 m. 6 vieta
* 1972 m. 2 vieta
* 1976 m. 5 vieta
* 1980 m. 1 vieta
* 1988 m. 7 vieta
* 1992 m. 4 vieta
* 1994 m. 8 vieta
* 1998 m. 6 vieta
* 2002 m. 2 vieta
* 2006 m. 8 vieta
* 2010 m. 2 vieta

## Pasaulio taurės pasiekimai

* 1996 m. Laimėjo taurę
* 2004 m. Pralaimėjo pusfinaliuose

## Šaltiniai
Cingulumas

**Cingulumas** () – metalu kaustytas Romos kareivių diržas, ant kurio nešiodavo durklą pugiją ir gladijų. Sunkų gladijų prilaikydavo per petį einanti perpetė ().

Cingulumas būdavo gausiai puošiamas metalu, kas tokį diržą sustiprindavo ir paversdavo šarvų dalimi.

## Nuorodos
* Roman Military Equipment. Sword Belt / Cingulum / Balteus
* Roman Military Equipment (rekonstrukcija)
* Equipment. Military belt aka „balteus“ or „cingulum“
Mark Philippoussis

**Markas Antonis Filipusis** (; ; g. 1976 m. lapkričio 7 d.) – buvęs profesionalus Australijos tenisininkas, olimpietis. Jis tapo profesionalu 1994 metais, o karjerą baigė 2006 metais. Marko tėtis yra graikas, o mama kilusi iš italų šeimos, bet kalba graikiškai. Jis per savo karjerą laimėjo 11 ATP titulų. Aukščiausia jo pasiekta vieta reitinge buvo aštuntoji.

Markas trumpai buvo modelis ir dalyvavo amerikos realybės šou *Age of Love*.

Jis baigė Veslio koledžą, Melburne.

Filipusis yra susižadėjęs su aktore Dženifere Esposito.

## Biografija
### Ankstesnysis gyvenimas
Filipusis gimė Melburne ir baigė Veslio koledžą.

Markas pradėjo žaisti tenisą būdamas šešerių, jį treniravo jo tėtis Nikas. Filipusį trumpai treniravo buvęs Vimbldono čempionas Patas Kašas. 1994 metais, Markas buvo trečioji jaunių pasaulio raketė, tais pačiais metais Filipusis tapo profesionalu.

### Didžiojo Kirčio turnyrų finalai
#### Vienetai: 2 (0-2)

## Šaltiniai
Gustavo Kuerten

**Gustavas Kuertenas** (; g. 1976 m. rugsėjo 10 d.) – buvęs profesionalus Brazilijos tenisininkas, olimpietis. Buvusi pirmoji pasaulio raketė. Per savo karjerą Gustavas laimėjo 20 ATP titulų. Po dvylikos metų ATP ture, Kuertenas baigė profesionalo karjerą 2008 m. gegužę.

Kuertenas taip pat žinomas kaip "*Guga*", tai yra švelni vardo "Gustavas" forma portugalų kalboje. Gustavas Kuertenas yra poliglotas. Jis laisvai kalba portugalų, ispanų, anglų ir prancūzų kalbomis.

## Ankstesnysis gyvenimas

Kuertenas gimė Florianopolyje, pietų Brazilijoje. Jis pradėjo žaisti tenisą būdamas šešerių. 1985 metais, jo tėtis, buvęs tenisininkas, mirė nuo širdies priepuolio, tuo metu kai teisėjavo jaunių mačui. Kai jo tėtis mirė, Gustavui buvo aštuoneri metai. Kuerteno vyresnysis brolis Rafaelis, šiuo metu yra jo vadybininkas.

#### Singles: 3 (3-0)

## Šaltiniai
Daimyo

**Daimio** () – bendras terminas, nusakantis galingą regioninį valdovą feodalinėje Japonijoje, kuri valdė didžiąją dalį provincijos iš savo didelės paveldimos žemės. Paraidžiui „*dai*“ （大） reiškia „didelis“, „*mio*“ nuo „*mioden*“ (名田) reiškia privačią žemę.

Po šiogūno jie buvo galingiausi žmonės feodalinėje Japonijoje nuo X a. iki XIX a. pradžios.

Nuo šugo Muromači laikotarpiu iki Sengoku laikotarpio ir Edo laikotarpio daimio rangas patyrė ilgą istoriją. Daimio buvo vadinami ir klanų vadai. Iš jų, bet ne visada, kildavo šiogūnai ir regentai.

## Šugo daimyo
Šugo daimio () buvo pirmieji, kurie vadinosi daimio. Jie turėjo ne tik karinę ir policijos galią, bet ir ekonominę galią savo provincijose. Jie įgijo tas galias pirmais Muromači laikotarpio dešimtmečiais. Svarbiausi šugo daimio kilo iš Šiba, Hatakejama ir Hosokava klanų. Galingiausi valdė kelias provincijas.

Ašikagų šiogūnatas reikalavo, kad šugo daimio gyventų Kiote, tad šie paskirdavo giminaičius ar atstovus, vadinamus šugodajais jiems atstovauti provincijose.
Adenokarcinoma

**Adenokarcinoma** (*adenocarcinoma* iš  – liauka ir *karcinoma*) – piktybinis liaukinio epitelio auglys. Kai kurios adenokarcinomos gamina gleives ar kitokį sekretą.

Standžiuose organuose tai neryškiai nuo aplinkinio audinio atsiribojęs mazgas, tuščiaviduriuose organuose – grybo pavidalo, dažnai išopėjusi išauga. Dažniausiai adenokarcinoma susidaro skrandžio, gimdos ir kitų organų gleivinėje. 

Mikroskopinė auglio sandara įvairi. Kartais jo ląstelės sudaro ryškias liaukines struktūras, kartais – ne.

## Šaltiniai
Žiloji antilopikė

**Žiloji antilopikė** (*Raphicerus melanotis*) – tikrųjų antilopių (*Antilopinae*) pošeimio dykaraginių (*Bovidae*) šeimos žinduolis.

Kūno aukštis 50-55 cm, masė apie 11 kg. Didelės ir ilgos ausys, trumpa uodega. Viršutinė kūno dalis rausvai ruda su smulkiomis baltomis dėmelėmis, apatinė – gelsvai rusva. Plaukai ilgi ir šiurkštūs. Raguoti tik patinai. Ragai trumpi, vidutiniškai 7,6 cm ilgio, šiek tiek išlinkę į priekį.

Gyvena krūmingose kalvotose vietovėse. Laikosi pavieniui. Pavojaus dažniausia išvengia pasislėpdama tarp augalų. Minta žoliniais augalais, krūmų lapais ir ūgliais, vaisiais. gali ilgai ištverti be vandens. Nėštumas trunka apie 7 mėnesius, gimsta 1, retai 2 jaunikliai.
 
Paplitusi Pietų Afrikos Respublikos Kapo provincijoje.
Ivo Karlović

**Ivo Karlovičius** (; g. 1979 m. vasario 28 d.) – profesionalus Kroatijos tenisininkas, olimpietis. Jis yra laimėjęs keturis ATP titulus: tris 2007 metais ir vieną 2008 metais. Per savo karjerą Ivo yra nugalėjęs tokius žaidėjus kaip Rodžeris Federeris, Leitonas Hjuvitas, Novakas Džokovičius, Andis Rodikas, Fernanadas Gonzalezas, Žo-Vilfriedas Tsonga ir Džeimsas Bleikas. Aukščiausia jo pasiekta vieta reitinge buvo keturioliktoji.

## Padavimo rekordai
Greičiausias Karlovičiaus (taip pat ir greičiausias istorijoje) padavimas buvo atliktas 2011 m. kovo 5 d. Davis Cup turnyro Pasaulinės grupės pirmojo rato Kroatija-Vokietija mače, žaidžiant dvejetus kartu su Ivan Dodig prieš Cristopher Kas ir Phillip Petzschner (šias rungtynes laimėjo vokiečiai). Padavimo greitis buvo 251 km/h (arba 155,69 mph).

2009 m. rugsėjo 18 d., Karlovičius, Deviso Taurės mače prieš Radeką Štepaneką sumušė 78 "eisus" ir pagerino savo buvusį rekordą su 55 "eisais". 2008 metais, turnyre Monte Karle, Monake, o mače prieš prancūzą Gaelį Monfisą Karlovičiui nepavyko atlikti ne vieno "eiso", tai buvo vienintelis toks mačas jo ATP karjeroje.

2007 metais Karlovičius tapo ketvirtuoju žaidėju, kuris per sezoną atliko 1000 "eisų". Jis tuos metus baigė su 1318 "eisų", tai buvo antras visų laikų rezultatas, daugiau "eisų" buvo sumušęs tik Goranas Ivanševičius – 1477.

Karlovičius taip pat atliko ir trečiąjį pagal greitį padavimą pasaulyje, kurio greitis buvo 246 km/h. Jį atliko 2007 metais mače prieš Arno Klemeną. Kroatas 2007 metų rugpjūčio 3 dieną, taip pat atliko 144 km/h antrąjį padavimą prieš Andį Rodiką, o tai yra greičiausias antrasis padavimas teniso istorijoje.

## Šaltiniai
Fernando González

**Fernandas Frančiskas Gonzalezas Čiufardis** (; g. 1980 m. liepos 29 d.) – profesionalus Čilės tenisininkas, olimpietis.

Jis žinomas dėl savo labai stipraus smūgio iš dešinės. Ispaniškai jį vadina *El bombardero de La Reina* ("La Reina bombonešis") ir *Mano de Piedra* ("Akmeninė ranka"), o angliškai "Gonzo." Aukščiausia jo pasiekta vieta ATP  reitinge buvo penktoji.

2007 metais jis žaidė savo pirmajame Didžiojo Kirčio turnyro, Australian Open, finale, bet jame pralaimėjo šveicarui Rodžeriui Federeriui. Fernandas yra ketvirtas tenisininkas, kuriam pavyko laimėti visus olimpinius medalius (dvejetų auksą ir vienetų bronzą, Atenų olimpinėse žaidynėse, ir vienetų sidabrą Pekino olimpinėse žaidynėse). Per savo karjerą, jis nugalėjo daug buvusių pirmųjų pasaulio rakečių, įskaitant Leitoną Hjuvitą, Andrė Agasį, Rodžerį Federerį, Rafaelį Nadalį, Andį Rodiką, Chuaną Karlosą Ferero, Karlosą Moją, Gustavą Kuerteną, Maratą Safiną ir Pitą Samprasą.

### Didžiojo Kirčio turnyrų finalai
#### Vienetai: 1 (0-1)

### Olimpiniai finalai
#### Vienetai: 2 (1 sidabro, 1 bronzos medalis)

#### Dvejetai: 1 (1 aukso medalis)

## Šaltiniai
Friedrich Dürrenmatt

**Frydrichas Diurenmatas** (, 1921 m. sausio 5 d. Konolfingenas, Berno kantonas – 1990 m. gruodžio 14 d. Nešatelis) – žymus šveicarų dramaturgas, publicistas, dailininkas ekspresionistas. Rašė vokiečių kalba.

## Biografija
1935 m. su šeima persikėlė į Berną. Mokėsi Berno LAisvojoje gimnazijoje, 1941 m. baigė Humboltų gimnaziją. Studijavo filosofiją ir germanistiką Ciuricho universitete, 1943 m. Berno universitete, tačiau metęs mokslus tapo profesionaliu rašytoju. Pirmieji kūriniai – filosofinės psichologinės problematikos detektyviniai romanai ir apysakos „Teisėjas ir jo budelis“ bei „Avarija“ tapo populiarūs. Kai kuriuos kūrinius iliustravo pats, 1976 m. ir 1985 m. Noiburge ir 1978 m. Ciuriche surengė savo paveikslų parodas.

## Bibliografija
* Senis, 1945 m.
* Nes pasakyta…, pjesė, 1947 m.
* Aklasis, pjesė, 1948 m.
* Romulas Didysis, pjesė, 1949 m., perdirbta 1957 m., Kauno dramos teatras 1991 m., rež. Gytis Padegimas
* Pono Misisipio santuoka, pjesė, 1952 m.
* Mistas, novelės, 1952 m.
* Teisėjas ir jo budelis, romanas, 1952 m., lietuvių k. 1966 m., pastatyta 1967 m.
* Įtarimas, romanas, 1953 m.
* Angelas ateina į Babiloną, pjesė, 1953 m.
* Teatro problemos, straipsniai, 1955 m.
* Graikas ieško graikės, apysaka, 1955 m.
* Avarija, apysaka, 1956 m., lietuvių k. 1966 m.,
* Senosios damos vizitas, pjesė, 1957 m., Vilniaus dramos teatras, 1966 m.
* Pažadas, romanas, 1958 m.
* Frankas V, 1960 m., Panevėžio dramos teatras 1969 m.
* Fizikai, pjesė, 1962 m., lietuvių k. 1966 m., Panevėžio dramos teatras 1967 m.
* Meteoras, 1966 m.
* Vienos planetos portretas, pjesė, 1970 m.
* Vaidiname Strindbergą, pjesė, 1970 m., Vilniaus dramos teatras 1974 m., rež. Irena Bučienė, Juozo Miltinio dramos teatras, 2001 m.
* Užrašai iš Amerikos, esė, 1970 m.
* Teisingumas, romanas, 1985 m.
* Pavedimas, apysaka, 1988 m.
* Kanto viltis, publicistika, 1990 m.
* Penktasis Heraklio žygdarbis ir Augėjo tvartai, Klaipėdos dramos teatras, 1996 m.
;Kiti pastatymai:
* Rudens vakaras, Lietuvos televizijos spektaklis, 1974 m.
* Teisėjas ir jo budelis, kino filmas, rež. Maksimilianas Šelis, 1975 m.
* Fizikai, kino filmas, rež. Olegas Riabokonis, 1988 m.
* Damos vizotas, kino filmas, rež. Michailas Kozakovas, 1989 m.

## Literatūra
* Elisabeth Brock-Sulzer: Friedrich Dürrenmatt. Stationen seines Werkes. Diogenes, Zürich 1986, ISBN 3-257-21388-3
* Everett M. Ellestad: Friedrich Durrenmatt’s „Mausefalle“, German Quarterly, 43, 4, 770–779, Nov. 1970
* Heinrich Goertz: Friedrich Dürrenmatt. rororo-Monographien. Rowohlt, Reinbek 2003, ISBN 3-499-50380-8
* Gerhard P. Knapp, Friedrich Dürrenmatt: Studien zu seinem Werk, Poesie und Wissenschaft, XXXIII, Lothar Stiehm Verlag, Heidelberg, 1976
* Jan Knopf: Friedrich Dürrenmatt. Beck, München 1980, ISBN 3-406-07435-9

## Šaltiniai
Šiaurinė antilopikė

**Šiaurinė antilopikė** (*Raphicerus sharpei*) – tikrųjų antilopių (*Antilopinae*) pošeimio dykaraginių (*Bovidae*) šeimos žinduolis.

Mažiausia antilopikė. Kūno aukštis 45-50 cm, masė 5-8 kg. Kojos be šoninių kanopėlių. Rausvai ruda su smulkiomis baltomis dėmelėmis ant nugaros ir kūno šonų. Apatinė kūno dalis balta arba gelsvai balta. Plaukai tankūs, šiurkštoki. Patinai raguoti. Ragai vidutiniškai 4 cm ilgio, tiesūs, kūgiški.

Gyvena kalvotose, uolėtose vietovėse, apaugusiose tankiais dygliuotais krūmais. Laikosi pavieniui ir poromis. Pavojaus dažniausia išvengia pasislėpdama tarp augalų. Minta krūmų lapais, ūgliais, žoliniais augalais. Nėštumas trunka apie 7 mėnesius, gimsta 1, retai 2 jaunikliai. Gyvena 10-12 metų.

Paplitusi Rytų Afrikoje nuo Tanzanijos iki Pietų Afrikos Respublikos šiaurinės dalies.
Adenoma

**Adenoma** (iš  'liauka') – nepiktybinis liaukinio epitelio auglys, augantis liaukiniuose arba tuose organuose, kurių gleivinėje yra sekretą gaminančių liaukų. Dažniausiai adenoma susidaro krūtyje, prostatoje, skrandyje.

Adenoma yra apskritas, ryškiai atsiribojęs nuo aplinkinio audinio, kartais inkapsuliuotas mazgas arba (tuščiaviduriuose organuose) polipu vadinama išauga. Šio auglio ląstelės nedaug tesiskiria nuo normalių organų ląstelių, tik neįprastai išsidėsčiusios. 

Gali tapti piktybiniu augliu adenokarcinoma.

## Šaltiniai
Antilopikės

**Antilopikės** (*Raphicerus*) – tikrųjų antilopių (*Antilopinae*) pošeimio dykaraginių (*Bovidae*) šeimos žinduolių gentis.

## Rūšys
*Savaninė antilopikė (*Raphicerus campestris*) 
*Žiloji antilopikė (*Raphicerus melanotis*) 
*Šiaurinė antilopikė (*Raphicerus sharpei*)
Patrick Rafter

**Patrikas „Patas“ Maiklas Rafteris** (; g. 1972 m. gruodžio 28 d.) – buvęs profesionalus Australijos tenisininkas, olimpietis. Buvusi pirmoji pasaulio raketė. Per savo karjerą Patrikas laimėjo 11 ATP titulų. Rafteris du kartus laimėjo US Open turnyrą ir du kartus pateko į Vimbldono finalą. Jis yra geras švedo Jono Bjorkmano draugas.

## Asmeninis ir šeimos gyvenimas

Rafteris gimė Kvynslande, Australijoje ir yra trečias jauniausias iš devynių šeimos vaikų. Jis kartu su savo tėčiu ir trimis vyresniaisiais broliais pradėjo žaisti tenisą būdamas penkerių.

2004 m. balandį, Rafteris vedė savo merginą Larą Feltham, viešutyje, Fidžyje. Jų dukra, Indija, gimė 2005 metų gegužę.

## Didžiojo Kirčio turnyrų finalai

### Vienetai (4)

#### Dvejetai (1)

## Šaltiniai
Radek Štěpánek

**Radekas Štepanekas** (; g. 1978 m. lapkričio 27 d.) – profesionalus Čekijos tenisininkas, olimpietis. Per savo karjerą jis jau laimėjo keturis ATP titulus. Jis tapo profesionalu 1996 metais. Šiuo metu jis ATP reitinge užima 12 vietą. Aukščiausio jo pasiekta vieta buvo aštuntoji. Radeką treniruoja buvęs Australian Open turnyro nugalėtojas, čekas Piotras Korda.

## Asmeninis gyvenimas

Radekas buvo susituokęs su šveicare tenisininke Martina Hingis, bet jie išsiskyrė 2007 metų rugpjūtį. Šiuo metu Štepanekas susitikinėja su čeke tenisininke Nikole Vaidišova.

Radekas taip pat turi turto nuosavybę Bradentone, Floridoje.

## Šaltiniai
Dzerenas

**Dzerenas** (*Procapra gutturosa*) – tikrųjų antilopių (*Antilopinae*) pošeimio dykaraginių (*Bovidae*) šeimos žinduolis.

Stirnos didumo gazelė. Kūno aukštis iki 84 cm, masė 20-40 kg. Patinų pakaklėje ryškus pakilimas. Šnervės beveik ištisai apaugusios plaukais. Vasarą kailis gelsvai pilkas, papilvė, krūtinė ir pasturgalis balti. Žiemą kailio plaukai ilgesni ir šviesesni. Raguoti tik patinai. Ragai 20-30 cm ilgio, lyros formos. Jų pamatinės dalys arti viena kitos, aukščiau ragai pakrypę į šonus, užlinkę atgal, o viršūninės dalys - į vidų. Apatinė ragų dalis su skersiniais žiedais.

Gyvena stepėse, pusdykumėse ir atvirose priekalnėse. Laikosi dideliais būriais. Ypač dideli dzerenų būriai (iki kelių tūkstančių žvėrių) būna žiemą. Jie nuolat keičia savo buvimo vietą ir sezoniškai migruoja į vietoves, kur mažesnė sniego danga. Rujoja lapkričio - gruodžio mėnesiais. Nėštumas trunka 5,5-6 mėnesius. Gimsta 1, retai 2 jaunikliai. Lytiškai subręsta 1,5-2 metų. Gyvena apie 7 metus.

Paplitę Mongolijoje, Šiaurės Kinijoje, Tuvoje, pietryčių Altajuje ir Užbaikalės rytinėje dalyje. Mongolijoje ir Kinijoje dzerenai dar gausūs, medžiojami.
Tibetinis dzerenas

**Tibetinis dzerenas** (*Procapra picticaudata*) – tikrųjų antilopių (*Antilopinae*) pošeimio dykaraginių (*Bovidae*) šeimos žinduolis.
 
Kūno aukštis 55-65 cm, masė 20-25 kg. Kailis rusvas. Raguoti tik patinai, ragai ilgesni negu dzereno, šiek tiek S raidės forma išlinkę.

Gyvena stepėse ir pusdykumėse 2-5 km aukštyje virš jūros lygio. Gyvenimo būdas mažai žinomas.

Paplitęs Centrinėje Kinijoje ir Tibete.
Aleksandras Glazunovas

**Aleksandras Glazunovas** (, 1865 m. rugpjūčio 10 d. Sankt Peterburgas – 1936 m. kovo 21 d. Paryžius. 1972 m. palaikai perkelti į Sankt Peterburgą) – rusų kompozitorius, dirigentas, vienas žymiausių rusų simfonistų. 

## Biografija
Muzikos mokėsi nuo 1875 m., nuo 1879 m. – kompozicijos pas N. Rimskį-Korsakovą. Dalyvavo M. Beliajevo būrelio veikloje. 1885–1903 m. kasmetinių M. Glinkos premijų laureatas. Nuo 1888 m. dirigavo rusų simfoninius koncertus. Dėstė Sankt Peterburgo konservatorijoje, 1905–1917 m. konservatorijos direktorius, 1918–1928 m. rektorius. Nuo 1899 m. profesorius. 1928 m. išvyko iš TSRS, apsigyveno Paryžiuje. Koncertavo Europos šalyse ir JAV. 

## Kūryba
Kūryba monumentali, optimistiška, melodinga, pagrįsta slavų ir kiti tautų muzikos folkloru. Vyrauja instrumentinės muzikos žanrai. Pirmiesiems jo kūriniams įtakos turėjo „Galingojo sambūrio“ kompozitorių, ypač N. Rimskio–Korsakovo kūryba. Vėliau susiklostė savitas jo muzikinis stilius, artimesnis P. Čaikovskio simfonizmo ir S. Tanejevo polifonijos principams. Kartu su N. Rimskiu-Korsakovu užbaigė A. Borodino operą „Kunigaikštis Igoris“. 

Parašė 9 simfonijas (1881–1910 m.), simfoninių paveikslų, siuitų simfoniniam orkestrui, uvertiūrų, 5 koncertus įvairiems instrumentams ir orkestrui, tarp jų – koncertas smuikui a-moll (1904 m.), 7 styginių kvartetus (1882–1930 m.), pjesių įvairiems pučiamiesiems, 2 sonatas fortepijonui, preliudų ir fugų, variacijų fortepijonui, pjesių vargonams, solo ir choro dainų, kantatų. 

## Kūriniai
;Baletai:
* Raimonda, 1897 m., Marijos teatras 1898 m., Valstybės teatras 1933 m.
* Panelė tarnaitė (*Барышня-служанка, или Испытание Дамиса*) 1898 m., Ermitažo teatras 1900 m.
* Metų laikai (*Времена года*) 1899 m., Ermitažo teatras 1900 m.
;Simfonijos:
* I Es–dur Slaviškoji, 1881 m.
* II fis–moll, 1886 m.
* VII F-dur Pastoralinė, 1902 m.
* IX D-dur, 1910 m. ,nebaigta
;Simfoninės poemos:
* Stenka Razinas (*Стенька Разин*), 1885 m.
* Lyriškoji, 1887 m.
* Epinė poema, 1934 m.
;Simfoninės fantazijos:
* Miškas, 1887 m.
* Jūra, 1889 m.
* Iš tamsos į šviesą, 1894 m.
* Suomiškoji, 1909 m. 

## Literatūra
* Оссовский А. В., А. К. Глазунов, СПБ, 1907
* Беляев В., А. К. Глазунов. Материалы к его биографии, т. 1, ч. 1, П., 1922
* Держановский В., А. К. Глазунов, М., 1922
* Асафьев Б. (Игорь Глебов), Глазунов. Опыт характеристики, Л., 1924
* Глазунов. Исследования. Материалы. Публикации. Письма, т. 1—2, Л., 1959—60
* Ганина М., А. К. Глазунов. Жизнь и творчество, Л., 1961. 

## Šaltiniai
Trumpauodegės antilopės

**Trumpauodegės antilopės** (*Procapra*) - tikrųjų antilopių (*Antilopinae*) pošeimio dykaraginių (*Bovidae*) šeimos žinduolių gentis.
 
## Rūšys
* Dzerenas (*Procapra gutturosa*) 
* Tibetinis dzerenas (*Procapra picticaudata*) 
* Preževalskio dzerenas (*Procapra przewalskii*)
Preževalskio dzerenas

**Preževalskio dzerenas, Preževalskio gazelė** (*Procapra przewalskii*) – tikrųjų antilopių (*Antilopinae*) pošeimio dykaraginių (*Bovidae*) šeimos žinduolis.

Stambesnis už tibetinį dzereną. Kūno aukštis apie 65 cm. Ragai trumpesni ir storesni negu tibetinio dzereno, su užlinkusiomis į vidų viršūnėmis.

Gyvena pusdykumėse. Rūšis įrašyta į Tarptautinę raudonąją knygą.

Paplitęs Šiaurės Kinijoje.
Ivan Lendl

**Ivanas Lendlis** (; g. 1960 m. kovo 7 d.) – buvęs profesionalus JAV tenisininkas. Buvusi pirmoji pasaulio raketė. Jis buvo vienas labiausiai dominuojančių tenisininkų devintajame dešimtmetyje. *Tennis magazine* pavadino jį kaip vienu geriausių tenisininkų nuo 1966 metų. Knygoje *Modern Encyclopedia of Tennis,* Badas Kolinsas įtraukė Lendlį į savo 21 visų laikų geriausiųjų tenisininkų sąrašą, periode nuo 1946 iki 1992 metų. Per savo karjerą Ivanas laimėjo 94 ATP titulus.

Lendlis per savo karjerą laimėjo aštuonis Didžiojo Kirčio turnyrus. Jis dalyvavo 19 Didžiojo Kirčio turnyrų finalų. Ivanas taip pat 11 metų iš eilės pateko bent į vieną Didžiojo Kirčio turnyro finalą. Lendlis buvo pirmoji pasaulio raketė iš viso 270 savaičių.
Tikrosios gazelės

**Tikrosios gazelės** (*Gazella*) - tikrųjų antilopių (*Antilopinae*) pošeimio dykaraginių (*Bovidae*) šeimos žinduolių gentis.
 
## Rūšys
Įprastai išskiriama 10 rūšių:
* Indijos gazelė (*Gazella bennettii*) 
* Sacharinė gazelė (*Gazella dama*). Dabar rūšis perkelta į *Nanger* gentį.
* Dorkas (*Gazella dorcas*) 
* Paprastoji gazelė (*Gazella gazella*) 
* Granto gazelė (*Gazella granti*). Dabar rūšis perkelta į *Nanger* gentį.
* Smėlyninė gazelė (*Gazella leptoceros*) 
* Raudonkaktė gazelė (*Gazella rufifrons*). Dabar rūšis perkelta į *Eudorcas* gentį.
* Somalinė gazelė (*Gazella soemmerringii*).  Dabar rūšis perkelta į *Nanger* gentį.
* Speko gazelė (*Gazella spekei*) 
* Džeiranas (*Gazella subgutturosa*) 
* Tomsono gazelė (*Gazella thomsonii*). Dabar rūšis perkelta į *Eudorcas* gentį.

## Šaltiniai
Gazelė (reikšmės)

Žodis ***gazelė*** gali reikšti:

* gazelė – antilopių gentis
* gazelė – Rytų tautų lyrikos žanras
* gazelė, GAZelė () – rusiškas automobilis
* „Gazelė“ () – Prancūzijos gamybos karinis sraigtasparnis


Image:Grant's Gazelle taxobox.jpg|Granto gazelė
Image:GAZelle-van.jpg|GAZ 2705 „Gazelė“ 
Image:Gazelle SA342M.jpg|Sraigtasparnis *Gazelle SA 342M*
Consign to Oblivion

**Consign to Oblivion** – antrasis studijinis Nyderlandų simfoninio metalo grupės Epica albumas. Jame yra du singlai – „Solitary Ground“ ir „Quietus (Silent Reverie)“.

Albumas yra dalis Epica kuriamos serijos *A New Age Dawns* dalis (jai priklausantys kūriniai turi šios serijos prierašą). Consign to Oblivion muzikoje daugiau simfoninės orkestruotės, mažiau šiurkščių vokalų. Grafinė albumo stilistika remiasi majų civilizacijos bruožais. Daugelyje kūrinių smarkiai kritikuojama egoistinė, į dominavimą sutelkta, antihumaniška šiuolaikinė civilizacija. Daina *Trois Vierges* atliekama su Kamelot vokalistu Roy Khan.

## Kūriniai
# *Hunab K’u* (A New Age Dawns, Prologue) – 1:43
# *Dance of Fate* – 5:13
# *The Last Crusade* (A New Age Dawns, Part I) – 4:22
# *Solitary Ground* – 4:24
# *Blank Infinity* – 4:01
# *Force of the Shore* – 4:02
# *Quietus* – 3:47
# *Mother of Light* (A New Age Dawns, Part II) – 5:56
# *Trois Vierges* – 4:42
# *Another Me „In Lack’ech“* – 4:40
# *Consign to Oblivion* (A New Age Dawns, Part III) – 9:45

### Papildomi kūriniai
# *Linger* – 4:17
# *Palladium* – 2:54
# *Crystal Mountain ([[Death]] koveris)* – 5:03
Carlo Goldoni

**Karlas Goldonis** (, 1707 m. vasario 25 d. Venecija – 1793 m. vasario 6 d. Paryžius) – italų dramaturgas.

## Biografija
Gimė turtingų miestiečių šeimoje. Nuo 1719 m. mokėsi jėzuitų kolegijoje Perudžoje, vėliau Rimini, iš čia pabėgo su keliaujančiais aktoriais. Pavijoje studijavo teisę, bet 1725 m. buvo pašalintas už eiles apie Pavijos merginų bjaurumą. 1731 m. baigė teisės mokslus Paduvoje. 1744–1748 m. dirbo advokatu. 1748–1753 m. rašė komedijas *Sant'Angelo*, 1753–1756 m. *San Luca* teatrams Venecijoje. Polemizavo su K. Gociu, kuris jo teatrą apkaltino visuomenės dorovės smukdymu. 1762 m. išvyko į Paryžių. Mokė Liudviko XV dukteris italų kalbos.

## Kūryba
Remdamasis *commedia dell'une* jis reformavo teatrą priartindamas jį prie tikrovės. Savo komedijos principus išdėstė pjesėje „Komiškasis teatras“ (Il teatro comico 1750–1751 m.). Atsisakė improvizuoto teksto bei kaukių, įtvirtino dramą su pastoviu tekstu, realiais sudėtingais charakteriais, konkrečiomis buities detalėmis ir situacijomis; dramose atspindėjo buržua siekius ir vertybes. Parašė 267 pjeses, dauguma jų – komedijos. 1760–1762 m. sukūrė geriausias savo komedijas. Prancūzų kalba parašė „Atsiminimus“ (*Mémoires* 1787 m.). Jo kūryba turėjo įtakos Europos teatro raidai.

## Kūriniai

* Momolas dvariškis (*Momolo cortesan*) 1738 m.
* Bankrotas (*La bancarotta*) 1741 m.
* Garbingoji dama (*La donna onorata*) 1743 m.
* Dviejų ponų tarnas (*Arlecchino servitore di due padroni*) 1745 m., lietuvių past. 1935 m., 1949 m., 1960 m., 2002 m.
* Ištikimas draugas (*Il vero amico*) 1750 m., lietuvių past. 1952 m.
* Kavinė (*La bottega del caffè*) 1750 m., lietuvių past. 1973 m.
* Melagis (*Il bugiardo*) 1750 m., lietuvių past. 1952 m.
* Padūkėlė (La donna volubile 1751 m., lietuvių past. 1959 m.
* Viešbučio šeimininkė arba Mirandolina (*La locandiera*) 1753 m., lietuvių past. 1924 m., 1949 m., 1961 m. rež. Leonardas Zelčius, 1996 m., 2010 m.
* Naujieji namai (La casa nova 1760 m.
* Storžieviai (*I rusteghi*) 1760 m., lietuvių pavadinimu „Savikvaišos“ past. 1950 m.
* Žaismingas nuotykis (*Un curioso accidente*) 1760 m., lietuvių past. 1948 m., 1949 m., pavadinimu „Juokingas nuotykis“ 1979 m.
* Vilų trilogija (*Trilogia della villeggiatura*) 1761 m.
* Ponas Toderas burbeklis (*Sior Todero brontolon*) 1762 m.
* Kjodžos kivirčai (*Le baruffe chiozzotte*) 1762 m., Šiaulių dramos teatras 1974 m., rež. Aurelija Ragauskaitė, 1995 m., rež. Rimantas Teresas

## Literatūra
* S. Ferrone. Carlo Goldoni. Vita, opere, critica e messinscena, Firenze, 1990 m.

## Šaltiniai
Kalijuga

**Kalijuga** () – paskutinė pasaulio era (juga), nusakoma hinduizmo šventuosiuose tekstuose. Tai blogio demono Kalio viešpatavimo amžius. Pagal hinduistinę sampratą – dabartiniai laikai esti Kalijuga. Remiantis budistų ir indų kalendoriais Kalijugos pradžia kartais yra laikoma 3012 m. pr. m. e., kai baugėsi didysis „Mahabharatos“ karas. Tradiciškai skaičiuojama, kad Kalijugos trukmė 432 000 metų. Jos pabaigoje pasaulis sunaikinamas ir vėliau perkuriamas naujai (prasideda naujas jugų ciklas).

Hinduistų tikėjimu Kalijuga yra žmonijos dvasinio nuosmukio laikotarpis, tamsieji amžiai, nutolimas nuo Dievo.

„Mahabharatoje“ išminčius Markandėja nurodo tokius Kalijugos ženklus; panašūs ženklai atkartojami „Višnaus puranoje“ Parašaros lūpomis:
* Valdovai taps neprognozuojami, kels mokesčius, nebemokys žmonių dvasiškumo, nebegins jų. Žmonės pradės masiškai migruoti ieškodami kur kviečiai ir miežiai dera geriau.
* Gobšumas ir rūstybė taps įprasti. Žmonės vieni kitiems atvirai reikš priešiškumą, dharma bus ignoruojama. Žmonės žudys vieni kitus be pateisinamos priežasties ir nematys tame nieko blogo. Geidulingumas taps įprastas, lytinis santykiavimas taps svarbiausia gyvenimo prasme, 13-16 metų mergaitės taps nėščiomis. Nuodėmės plis eksponentiškai, o dorovė palaipsniui išnyks. Žmonės prisiekinės tik tam, kad priesakus laužytų. Žmonės pripras prie nuodingų vaistų ir gėrimų. Darbas taps toks įtemptas, kad visi svajos iš jo kuo greičiau ištrūkti. Guru nebebus gerbiami, o mokiniai bandys juos sužeisti. Jų mokymai bus įžeidinėjami, o kama užvaldys visų žmonių protus.
* Sausra ir badas viešpataus, žmonės valgys tik lapus, gumbus, nusususius vaisius.

## Šaltiniai

## Nuorodos
* „Indiškoji laikų pabaiga – Kalijuga“, *[[Šiaurės Atėnai]]*, 2017 m. gruodžio 15 d.
Didysis kirtis (tenisas)

Keturi **Didžiojo kirčio** turnyrai yra patys svarbiausi teniso turnyrai per kalendorinius metus, vertinant pagal pelnomus teniso reitingo taškus, prizinį fondą, tradicijas ir visuomenės dėmesį. Didžiojo kirčio turnyruose vyksta moterų ir vyrų vienetų, dvejetų ir mišrių porų varžybos, taip pat jaunimo turnyrai. Per kalendorinius metus vyksta šie Didžiojo kirčio turnyrai 

*  Australian Open
*  French Open
*  Vimbldonas
*  US Open

### Daugiausiai iš eilės pasiekę Didžiojo kirčio finalus tenisininkai
Tenise labai sudėtinga laimėti Didžiojo kirčio turnyrą, tuo labiau laimėti visus ketverius turnyrus per metus. Statistikoje pateikiami sportininkai, kurie pasiekė mažiausiai 4 finalus iš eilės.

### Vyrai

### Moterys
Karlas Gocis

**Karlas Gocis** (, 1720 m. gruodžio 13 d. Venecija – 1806 m. balandžio 4 d. Venecija) – italų rašytojas, dramaturgas.

## Biografija
Brolis Gasparas Gocis. Gimęs kilmingo, bet neturtingo dvarininko šeimoje 16 m. įstojo į kariuomenę, kovojusią Dalmatijoje, po trejų metų grįžo ir išgarsėjo parašęs pirmuosius satyrinius pamfletus. Laikėsi konservatyvių pažiūrų ir priešinosi šviečiamosioms idėjoms. Gindamas tradiciją ir puoselėdamas literatūrinę italų kalbą su kitais 1747 m. įkūrė Graneleskio akademiją. Polemizavo su K. Goldoniu, atmetė jo pjesėse atspindėtas buržua vertybes, kasdienybę, kaltino jį tarmybėmis užteršus literatūrinę italų kalbą. Remdamasis commedia dell’arte ir siekdamas įrodyti, kad publiką domina ne vien tikroviškumas, parašė dramų pasakų (fjabų). Joms būdinga fantastika, poetiškumas, parodijos ir satyr, elementai. Jo dramos turėjo įtakos vokiečių romantikams, jų motyvais sukurta operų. Parašė pjesių, kuriose ryški ispanų teatro įtaka, atsiminimų „Nenaudingi memuarai“ (*Memorie inutili della vita die Carlo Gozzi, scritte da lui medesimo, e da lui publicate per umilita* 1797 m.), kuriuose aprašoma XVIII a. Venecija.

## Kūriniai
* Meilė trims apelsinams (*L'amore delle tre melarance*), 1761 m.
* Varnas (*Il corvo*), 1761 m., lietuvių past. 2003 m.
* Karalius Elnias (*Re Cervo*) 1762 m., lietuvių past. 1965 m., 1983 m., 2000 m. rež. Aidas Giniotis
* Turandot 1762 m., lietuvių past. 1927 m., 1931 m.
* Moteris gyvatė (*La donna serpente*), 1762 m.
* Zobeida (*Zobeide*), 1763 m.
* Mėlyna pabaisa (*Il mostro turchino*), 1764 m.
* Žaliasis paukščiukas (*L'augellino bel verde*), 1765 m.
* Įnoringoji Marfiza (*La Marfisa bizzarra*), riterinė poema satyra, 1772 m.

;Operos pagal K. Gocio dramas:
* Sergejus Prokofjevas. Meilė trims apelsinams, 1919 m.
* F. B. Buzonis. Turandot, 1917 m.
* Džakomas Pučinis. Turandot, 1926 m.
; Kino filmai:
* Karalius elnias, Gorkio kino studija, 1969 m., rež. Pavelas Arsenovas
* Meilė trims apelsinams, Mosfilm, 1970 m., rež. Viktoras Titovas
* Turandot, Gruzija-film, 1990 m., rež. Otaras Šamatava

## Šaltiniai
Gasparas Gocis

**Gasparas Gocis** (, 1713 m. gruodžio 4 d. Venecija – 1785 m. gruodžio 25 d. Paduva) – italų rašytojas, žurnalistas. Vienas pirmųjų italų žurnalistų.

## Biografija
Gimė kilmingo, bet neturtingo dvarininko šeimoje. Brolis Karlas Gocis. Priklausė Graneleskio akademijai. 1774 m. paskirtas Paduvos mokyklų valdytoju. Dvisavaitiniams Venecijos leidiniams „Gazzetta veneta“ (1760-1761 m.) ir „Osservatore Veneto“ (1761–1762 m.) rašė straipsnius meno, literatūros, dorovės temomis, miesto kronikos vaizdelius. Sukūrė parodijų, dramų.

## Bibliografija
* Linksmos šiuolaikinio autoriaus eilės (*Rime piacevoli di un moderno autore*) 1751 m.
* Dantės apgynimas (*Difesa di Dante*), poleminė esė 1758 m.
* Ištarmės (*Sermoni*), satyra 1763 m.

## Šaltiniai
Philipp Kohlschreiber

**Filipas Kolšraiberis** (; g. 1983 m. spalio 16 d.) – profesionalus Vokietijos tenisininkas. Per savo karjerą Filipas yra laimėjęs 2 vienetų ir 6 dvejetų titulus. Jis profesionalu tapo 2001 metais. Šiuo metu ATP reitnge Kolšraiberis užima 27 vietą. Aukščiausia jo pasiekta vieta reitinge buvo dvidešimtantroji. Filipą remia Adidas ir Wilson. Šis vokietis yra patekęs į visų Didžiojo Kirčio turnyrų trečiajį ratą. Šiuo metu reitinge jis yra antras pagal pajėgumą vokietis. Filipą lenkia tik Tomis Hasas. Iki 2009 metų gegužės mėnesio, Kolšraiberį treniravo švedas Štefanas Eriksonas.
Luis Horna

**Luisas Horna Biskaris** (; g. 1980 m. rugsėjo 14 d.) – profesionalus Peru tenisininkas. Jis profesionalu tapo 1998 metais. Šiuo metu ATP reitinge, Luisas užima 333 vietą. Aukščiausia jo pasiekta vieta reitinge buvo trisdešimtrečioji. Horna žaidžia dešine ranka, turi stiprų padavimą tokiam palyginti žemam tenisininkui ir smūgis iš dešinės yra jo geriausias. Iš kairės pusės jis smūgiuoja viena ranka. Hornos mėgstamiausia danga yra gruntas. Jis, 2008 metais, kartu su Pablu Kuevasu laimėjo savo pirmąjį Didžiojo Kirčio turnyrą – French Open. Luiso Hornos treneris yra Frančiskas Mastelis.

Horna yra vadinamas „Lucho“, tai kilo nuo jo vardo.
Kalkis

**Kalkis** () – hinduizme vadinama paskutinioji (dešimtoji) Višnaus avatara, pasirodysianti einant į pabaigą Kalijugai. Pasak mitų, Kalkis pasirodysiąs tada, kai Kalijugos chaosas taps nebepakeliamas ir vėl sugrąžinsiąs dieviškąją tvarką – tada prasidėsiantis naujas būties ciklas.

Višudharmotara puranoje jis apibūdinamas kaip tvirtas jaunuolis, jojantis ant balto žirgo, Devadūtos, ir laikantis iškėlęs švytintį kardą. Nors kartais Kalkis vaizduojamas keturrankis, tačiau paprastai aprašomas kaip turintis dvi rankas. Kalkio pasirodymas, jam nužengiant iš dangaus, vaizduojamas kaip „spindinti Šviesa“.

Kalkis josiąs ant tyrumo ir galybės žirgo, atremsiąs ir sunaikinsiąs vyraujantį blogį aštriu dharmos arba teisingumo kardu.

Pasak „Mahabharatos“, išminčius Markendėja apšvietė savo išmintimi Judhišthirą, pirmąjį iš Pandavų. Markendėja pranešęs, jog viename kaime, vadinamame Šambala, dorųjų brahmanų Višnujašos ir Sumatės porai gimsiąs Kalkis. Tai įvyksią šviesią mėnulio mėnesio Vaišakhos antrąją savaitę (pagal Saulės kalendorių šis mėnuo prasideda maždaug balandžio 21 d. ir baigiasi gegužės 21 d.). Brahmanų sūnus būsiąs apdovanotas sumanumu, jėga ir narsa. Kalkis surinksiąs kitus brahmanus į grėsmingą kariuomenę, kad visiškai sutriuškintų blogį.

Jis bus atpažintas dviejų iš Devynių Nemirtingųjų, tuo metu gyvensiančių Žemėje. Tai „Mahabharatos“ personažai Parašurama ir Ašvathama. Parašurama bus dvasinis Kalkio vadovas, mokysiąs jį iškęsti vargus.

Kalkis ves Padmą, Višnaus žmonos Lakšmės avatarą, ir susilauks dviejų sūnų – Jajos ir Vijajos. Jis atliks ašvamedhos aukojimą, kad sunaikintų visus sugedusius karalius ir netikrus pranašus, prieš imdamasis užduoties sunaikinti blogį ir nutraukti Kalijugos vargus. Kalkis pradės Kritajugą – gerovės amžių. Pabaigęs savo darbą, jis įgis Višnaus keturių rankų pavidalą ir sugrįš į dangiškąją Vaikunthos buveinę.

## Atitikmenys kitose religijose
* Maitrėja
* Mahdis
* Mesijas
* Saošjantas
* Antrasis Jėzaus Kristaus atėjimas

## Šaltiniai
Rikardas Drigo

**Rikardas Eugenijus Drigo** (, 1846 m. birželio 30 d. Paduva – 1930 m. spalio 1 d. ten pat) – italų kompozitorius, kapelmeisteris, dirigentas.

## Biografija
1864 m. baigė Venecijos konservatoriją. Dirbo Garibaldžio teatre Paduvoje. 1879–1920 m. Sankt Peterburgo italų operos trupės ir Marijos teatro baleto dirigentas. Pirmasis dirigavo P. Čaikovskio baletus „Miegančioji gražuolė“ (1890 m.) ir „Spragtukas“ (1892 m.), A. Glazunovo baletą „Raimonda“ (1898 m.). Sukūrė operų, baletų. Jo bendradarbis buvo Marius Petipa. 1919 m. grįžo į Paduvą, dirigavo Garibaldžio teatro orkestrui.

## Kūryba
* Don Pedras Portugalas, 1868 m.
* Užburtasis miškas, 1887 m.
* Talismanas, 1889 m.
* Užburtoji fleita, 1893 m., Lietuvoje pastatytas 1926 m.
* Arlekinada arba Arlekino milijonai, 1900 m., Lietuvoje pastatytas 1929 m.

## Šaltiniai
Mabaruma

**Mabaruma** () – miestelis šiaurės vakarų Gajanoje, netoli Venesuelos sienos ir Barimos upės. Barimos-Vainio regiono administracinis centras. Įsikūręs plynaukštėje, apsuptoje džiunglių.

Regiono sostinė į Mabarumą perkelta iš Moravanos, nes ši yra potvynio pavojaus zonoje. Yra 1965 m. įkurta mokykla, pirmoji regione.
Ana Redžina

**Ana Redžina** () – miestelis šiaurės Gajanoje, Atlanto vandenyno pakrantėje, Esekvibo deltos šiaurės vakaruose. Pomerūno-Supenamo regiono centras. Netoliese telkšo Meinstėjaus ežeras. Yra turgus, vidurinė mokykla, bendruomenės centras, banko skyrius. Kerta Auroros-Čeriti plentas.

## Istorija

Ana Redžina įkurta 1970 m. Yra keletas istorinių pastatų ir monumentų.
Karakalpakų kalba

**Karakalpakų kalba** – tiurkų kalbų grupės kalba. Vartojama Karakalpakijos AT gyvenančių karakalpakų, iš dalies kitose Uzbekistano vietose, Turkmėnijoje, Kazachijoje, taip pat Afganistane. Kalbančiųjų – 412 000 (1993 m. duomenimis). Skiriamos šiaurės rytų (ja remiasi bendrinė karakalpakų kalba) ir pietvakarių tarmės. Žodžio pradžioje turi *š*, vietoj kitų tiurkų kalbų *č*, *s* vietoj *š*. Iki 1928 m. buvo vartojami arabų, 1928–1939 m. lotynų, nuo 1939 m. vartojami rusų rašmenys. Nuo 1994 m. (su 2016 metų pataisymais) kartu su uzbekų kalba buvo pereita prie lotyniškos abėcėlės.

## Šaltiniai

## Nuorodos
*
Garo katilas

**Garo katilas** – įrenginys, gaminantis garą, kurio slėgis didesnis už atmosferinį. 

## Klasifikacija
Dažniausiai garas gaminamas iš vandens naudojant kūrykloje deginamo kuro šilumą, kartais – elektros energiją (elektriniai garo katilai). Kuru kūrenami garo katilai skirstomi:
* dūmų vamzdžių garo katilas
* vandens vamzdžių garo katilas. 

*Dūmų vamzdžių katilas* turi cilindrinį būgną, kurio viduje yra daug vandens apsemtų mažo skersmens vamzdžių; jais leidžiami kūrykloje deginamo kuro deginiai. *Vandens vamzdžių katiluose* dūmai šildo vamzdžių sistemą, kuria teka vanduo ar vandens ir garo mišinys. Cirkuliacija būna:
* natūralioji – dėl vandens bei garo ir vandens mišinio nevienodo tankio įvairiose katilo dalyse
* priverstinė – kai naudojami siurbliai
* daugkartinė – daugkartinės cirkuliacijos garo katiluose
* vienkartinė – tiesiasroviuose garo katiluose. 

Natūraliosios ir priverstinės daugkartinės cirkuliacijos garo katilas gali būti būgninis, kai garas išsiskiria iš vandens ir garo mišinio būgne. Tiesiasroviai garo katilai būgnų neturi; juose vanduo ir garas juda vamzdžiais tol, kol išgaruoja visas vanduo ir kol perkaitinamas garas. 

Pagal paskirtį garo katilai skirstomi į stacionariuosius ir transportinius. Stacionarieji, dažniausiai vandens vamzdžių, garo katilai skirstomi:
* *energetinis garo katilas*, gaminantis daugiau kaip 4 MPa slėgio perkaitintąjį garą, naudojamą garo turbinoms elektrinėse sukti
* *pramoninis garo katilas*, gaminantis iki 2,3 MPa sotųjį arba šiek tiek perkaitintą garą, naudojamą technologiniams tikslams, pav., garo mašinai sukti
* *šildymo garo katilas*, gaminantis sotųjį garą šildymo tikslams. 

## Svarbiausi parametrai
* Katilo našumas – pagamintas per laiko vienetą garo kiekis
* garo slėgis
* temperatūra
* naudingumo koeficientas. 

## Istorija
Garo katilą 1680 m. išrado D. Papinas (Prancūzija). 

## Šaltiniai
Jevgenijus Kafelnikovas

**Jevgenijus Aleksandrovičius Kafelnikovas** (; g. 1974 m. vasario 18 d.) – buvęs profesionalus Rusijos tenisininkas. Buvusi pirmoji pasaulio raketė. Per savo karjerą Jevgenijus laimėjo 26 ATP titulus. Du iš jų buvo Didžiojo Kirčio turnyrų titulai. Sidnėjaus olimpinėse žaidynėse jis tapo olimpiniu čempionu. Kafelnikovas taip pat padėjo Rusijai laimėti Deviso Taurę. Jevgenijus profesionalu tapo 1992, o karjerą baigė 2003 metais. Kafelnikovas yra vienitelis tenisininkas kuriam pavyko laimėti to paties Didžiojo Kirčio turnyro tiek vienetus, tiek dvejetus. Tai jis padarė 1996 metų French Open turnyre.
Parika

**Parika** () – miestelis šiaurės Gajanoje, Esekvibo deltos pakraštyje, Esekvibo salų-Vakarų Demeraros regione, uostas prie Atlanto vandenyno. Perkėla per Esekvibo upę. Transporto, finansinis mazgas. Veikia turgus. Kelias į Džordžtauną.
Grinkiškio valsčius

**Grinkiškio valsčius** – buvęs administracinis-teritorinis vienetas dabartinės šiaurės Lietuvos teritorijoje. Centras – Grinkiškis.

## Istorija

Įkurtas 1804 m., vėliau panaikintas. Atkurtas po I pasaulinio karo Kėdainių apskrityje. 1936 m. sausio 1 d. prijungtos 47 gyvenvietės iš panaikinto Pašušvio valsčiaus, o 2 gyvenvietės prijungtos prie Baisogalos valsčiaus. Grinkiškio valsčius panaikintas 1950 m. birželio 20 d., jo teritorija perduota Dotnuvos rajonui (4 apylinkės), Radviliškio rajonui (5 apylinkės) ir Šeduvos rajonui (3 apylinkės).

|-
| 1923 m.  || 181 || 5401 || 1132 || || 85 gyvenvietės 
|-
| 1932 m. || 152 || 5400 || || 7 seniūnijos  ||
|-
| 1949-01-01  || 281 || || || 12 apylinkių  ||
|}

## Vadovai
* Vincas Ančerevičius, 1932 m.

## Suskirstymas

## Gyventojai
### Žymūs žmonės

|-
| 1827 || Vaitiekūnai || Mykolas Miežinis, kunigas, kalbininkas || 1888
|-
| 1866 || Kairėnai || Kazimieras Daukša, kunigas || 1939
|-
| 1917 || Kubiliūnai || Jonas Alekna, aktorius, režisierius || 1964
|-
| 1934 || Kubiliūnai || Pranas Jučas, inžinierius technologas ||
|-
| 1938 || Juodeliai || Rimantas Banevičius, fizikas ir matematikas ||
|-
| 1943 || Kačiuškiai || Julius Beinortas, politikas ||
|}

## Šaltiniai